“**Moja domovina**”

Kažu da je dom čvrsta tačka unutar nas gdje se osjećaš sigurno i zadovoljno. Tako kažu moj babo i mama. Kažu još, da tamo negdje u obećanoj zemlji ima mnogo novca i ima budućnost.

Ne bih da im kvarim hatar, ali nije mi baš jasno. Meni je dom moja kuća ispod Čoline kape , pogled na Sarajevo sa jedne i žičaru sa druge strane.   
Koliko je na toj Čolinoj kapi dedine i amidžine krvi proliveno da bi mi sad u tom Sarajevu rahat živjeli?   
Pa kud da idem sad i zašto?   
Zar mi nismo rahat?   
Šta nam fali?   
Ima se pojest’, popit’, puna sofra mirisa i insana voljenih. Hvala Bogu.   
Ima Medicinski fakultet usred Sarajeva, meni dosta za budućnost.   
Babo i mama se samo zgledaju . Šta god kažem: Ima, oni kažu: “Ima i tamo.”   
Al’ kad pitam: “Ima li ezan?” zanijeme i spuste glavu. Onda ušutim i ja jer se zna čija je zadnja.   
Tako je u Bosni.

Eh moja domovino, moja draga Bosno i Hercegovino, moja ljepotice-sirotice.   
Što te bona omrznuše oni što su se tobom kleli?  
Što su tako na tebe ljuti?   
Što te ostavljaju i protjeruju iz svoje duše, dušo velika koja svakog prima i lijepo dočekuje?   
Kakav je to tebe crni virus napao opakiji i dosadniji od korone?  
 Znaš kako je ono nana govorila: ”Trehni se malo, ne daj na se’.” Vidim ja umorila si se ti od otresanja, od dolazaka i odlazaka kroz historiju, od rušenja i prkosa. Umorila si se od ljubomore što je mlijeko i sir neke tuđe kravice ukusnije od livanjskog, što je neko tuđe more slanije i toplije od neumskog.   
 Ali vidiš, kad je neki jad i belaj, svi opet tebi hrle, oko tebe se savijaju i u tvoje krilo lete.  
Inače govore: ”Gdje smo mi, a gdje je svijet?!”   
Čuj gdje smo, a gdje ćemo biti?   
Na najljepšem smo mjestu na svijetu, sve nam je od Boga dato.  
Nasred smo karte. Kud god ko krene, u Bosnu mora svratiti.   
E onda mu se umili pa eto ti ga svako malo i kad mora i kad ne mora. Eto ti ga da se slika kod Vijećnice, eto ga da pojede ćevape, eto ga malo na Bjelašnicu, pa kod kazandžije da džidžu kupi. Samo se ovi nasi žale : “Nema u Bosni selameta, idemo u svijet.”   
I šta onda kad odeš u svijet?   
Kako ja sutra Juliji u Dortmundu da objasnim i prevedem da sam došla zato što u Bosni nema salameta. Nema kod njih salameta ni u riječniku ni u životu. Doduše, Julija me samo blijedo gleda , nije ona ko’ naše djevojke i naš narod. Njoj se na čehri vidi da je nista nije briga. Našeg naroda na dunjaluku nema.   
 Moj narod, moj dom...Moja uspavanka, sevdalinka “Jutros mi je ruža procvjetala”,  
moji prvi koraci na zidiću Obalom i moja razbijena koljena na kaldrmi ganjajući golubove. Ponijet’ ću im začine iz Bosne i oklagiju, nek probaju čime me je nana pitala i od čega se postaje snažan .  
Ali ne mogu svoje mjesto u ćosku iz Begove , moje nagrade i moju školu , ni moju sobicu. Ne mogu ponijeti moj dom , ni moju domovinu jer je to mnogo više od tačke i sigurnosti. Pune su to ruke zagrljaja i ljubavi. Puni su to dlanovi najljepše dove za moju najljepšu siroticu . Najljepsa mi je baš sad na jesen , kad ne može da se odluči hoće li obući novu bijelu bundicu ili da još koji dan pronosa bakrenu haljinu s’ volanima od lišća. Jest, baš mi je sad najljepša, nikad nije bila ljepša. I nikad nije bila tužnija.   
Gospodaru, Ti je razveseli umornu i kaharli. Ispuni joj svaki dom blagostanjem, neka se babe i mame smiju i nek se ašlame u avlijama saviju do zemlje od roda .   
Sačuvaj je od kradljivaca ašlama i kradljivaca osmijeha , sašuvaj je od uroka , ne mogu dušmani da je gledaju pa hoće da je raskomadaju.   
Pomiri je sa svima i sa samom sobom.   
Pomiri je sa selametom, Gospodaru, tebi je u amanet ostavljam.

Napisala: **UMMA ŠAHOVIĆ, IX-1**